**AS Tallinna Vesi stipendiumi STATUUT**

**AS Tallinna Vesi on Eesti suurim vee-ettevõtja, kes pakub vee- ja kanalisatsiooniteenuseid pea kolmandikule Eesti elanikkonnast.** Tallinna Vees loome insenertehnilisi teadmisi rakendades iga päev puhta veega parema elu ja anname oma panuse looduskeskkonna tasakaalu säilitamisse.

1. AS Tallinna Vesi hoone tehnosüsteemide ehituse eriala stipendium on ette nähtud **Tallinna Rakendusliku Kolledži** **hoone tehnosüsteemide ehituse eriala** **ühele (1)** II või III kursuse õpilasele, kes vastab alljärgnevatele tingimustele:

* õpilane on Eesti Vabariigi kodanik või alalise elamisloaga isik;
* õpilane valdab eesti keelt heal tasemel;
* õpilane on taotluse esitamise ja väljamaksete tegemise ajal immatrikuleeritud Tallinna Rakendusliku Kolledži punktis 1 nimetatud erialal;
* õpilane õpib II või III kursusel;
* õpilane õpib täiskoormusega õppes ja ei ole ületanud õppekava nominaalkestust;
* õpilasel on kohustuslikult täitmisele kuuluva õppekava maht täidetud, puuduvad õppevõlgnevused, tema kaalutud keskmine hinne on vähemalt 3,5;
* õpilane ei viibi akadeemilisel puhkusel;
* õpilasele ei ole eraldatud samaaegselt teist ettevõtte stipendiumi õpinguteks Tallinna Rakenduslikus Kolledžis;
* õpilane on 2025.a II või III kursuse praktikaperioodi alguseks vähemalt 18-eluaastane;
* valmisolek lepingu sõlmimiseks AS-iga Tallinna Vesi, milles sätestatakse 2025.a II või III kursuse praktika tegemise kokkulepe veevärgilukksepa ametikohal.

2. Stipendiumi suurus **stipendiaadile on 2000** (kaks tuhat) eurot (bruto) ja selle väljamakse toimub kahes (2) osas - jaanuar 2025.a ja enne kursuse praktikaperioodi algust 2025.a.

3. Stipendiumi taotlemine ja määramine toimub avaliku konkursi korras. Konkurss kuulutatakse välja Tallinna Rakendusliku Kolledži kodulehel ja teistes võimalikes Tallinna Rakendusliku Kolledži infokanalites.

4. Stipendiumi taotlemiseks esitavad kandidaadid väljakuulutatud tähtajaks elektroonilise stipendiumitaotluse vormi AS Tallinna Vesi koduleheküljel [www.tallinnavesi.ee/karjaar/stipendiumid/](http://www.tallinnavesi.ee/karjaar/stipendiumid/).

5. Stipendiumikomisjon, kuhu kuulub kaks (2) esindajat AS-ist Tallinna Vesi ja üks esindaja Tallinna Rakenduslikust Kolledžist, hindab stipendiumi taotlemiseks esitatud taotlusi ja nende vastavust käesoleva statuudi punktis 1 loetletud tingimustega.

6. Stipendiumikomisjon langetab lõpliku otsuse stipendiaadi valikul ja stipendiumi määramise või mittemääramise osas hiljemalt 22. novembriks 2024.a. AS Tallinna Vesi võib soovi korral kohtuda stipendiumi taotlejatega enne stipendiaadi väljavalimist.

7. Stipendiumi maksab stipendiaadi poolt määratud arvelduskontole AS Tallinna Vesi.